section_heading: Poslije smrti Karla Metikoša
paragraph_text: Porina 1996. godine dobiva za album Koncert u čast Karla Metikoša. Koncert je realiziran u suradnji s maestrom Igorom Kuljerićem, Simfonijskim orkestrom i zborom HRT-a u prosincu 1994. godine u novim orkestracijama za klasične instrumente. Pjesme Janino ludilo, Magla, Hazarder dobile su potpuno drugačiju interpretaciju. Suradnja se nastavlja 1997. godine kada zajedno rade na koncertnoj obradi rock-opere Gubec beg. Ovaj projekt, realiziran kao svojevrsni spoj glazbenog i glumačkog, na pozornicu Lisinskog doveo je i Dadu Topića, Massima Savića, Tonija Cetinskog, Anju Šovagović-Despot, Dragana Despota i Filipa Šovagovića.